พูดถึงซูชิที่ใช้วัตถุดิบ premium ทั้งในแง่คุณภาพและปริมาณ  ราคาเข้าถึงได้  ร้านยอดนิยมอย่าง Sushi Hiro ก็เป็นร้านที่หลายคนนึกถึงเป็นอันดับแรกๆล่ะค่ะ ดีกรีความโด่งดังของร้านนี้ทำให้ปัจจุบันทางร้านมีสาขาทั้งในกรุงเทพฯและต่างจังหวัดรวมกันถึง 14 สาขา และยังมีแพลนจะเปิดเพิ่มอีก 4 สาขาในเร็วๆนี้ด้วย สำหรับสาขาที่เรามาลองครั้งนี้อยู่ที่ชั้น 2 ของโครงการ The Seasons ติดกับโรงพยาบาลพญาไท 2   บรรยากาศที่นี่ค่อนข้างเรียบง่ายไม่หรูหรา แต่ตัวร้านนั้นกว้างใหญ่รับลูกค้าได้มากมาย แถมแบ่งเป็น 2 ฝั่งจากหน้าประตู วันที่ไปแม้ไม่ได้จองแต่ก็หาที่นั่งได้สบายๆเลยล่ะ

****-เมนูที่ได้ลอง-****

ร้านนี้ขึ้นชื่อเรื่องขยันจัดโปรโมชั่น ลด-แลก-แจก-แถม สลับสับเปลี่ยนกันไปแต่ละเดือนด้วยเงื่อนไขต่างๆกัน  ดังนั้นแม้ราคาเต็มที่ลงไว้นี้จะดูเหมือนแพง (เป็นบางอย่าง) แต่เล็งช่วงเหมาะๆเลือกจัดตอนมีโปรโมชั่นดีๆราคาก็เบาลงได้อีกเยอะ สนใจต้องเช็คดูใน Facebook หรือ Line ของทางร้านเป็นระยะๆนะคะ โดยทางร้านคิดค่า VAT 7% แต่ไม่มี Service Charge   สำหรับคราวนี้จัดไปตามนี้นะ

● Salmon Sashimi (ราคา 270 บาท) – แล่มาชิ้นหนาเต็มปากเต็มคำ ลายสวย เนื้อนุ่มแน่นและสดกิ๊ก ...เปิดมาเมนูแรกก็ฟินระเบิดระเบ้อกันเลยเชียว

● Unagi Sushi (ราคา 100 บาท) – ซูชิหน้าปลาไหลที่โปะมาชิ้นหนา เนื้อฟูนุ่มละมุนลิ้น ซอสที่ทาก็เข้มข้น ชอบมากมายค่ะ

● Foie Gras Sushi (ราคา 350 บาท) – เมนูนี้เป็นอะไรที่ต้องสั่ง เพราะความหนาและใหญ่บึ้มของฟัวกราส์ที่นี่นั้นเป็นที่เลื่องลือ  เราชอบที่ sear มาดีไม่ดิบเกินไป แต่ก็ยังนุ่มนวลละลายในปากอยู่ อร่อยเคลิ้มมม..

● Salmon Saikyo Sushi (ราคา 100 บาท ) – ซูชิหน้าแซลมอน ท็อปด้วย Saikyo Miso หอมหวานปนเค็ม แล้ว sear ผิวหน้ามาบางๆ  เรื่องคุณภาพแซลมอนที่ใช้ไม่มีอะไรจะติ แต่เรื่องรสชาติซอสและความหอมจากการเบิร์นไฟนั้นถือว่ายังไม่สุดอยู่อีกนิดค่ะ

● Salmon Foie Gras Roll (ราคา 650 บาท) – เปลี่ยนอารมณ์มาลอง Sushi Roll บ้าง  ส่วนตัวรู้สึกว่า Salmon กับ Foie Gras นั้นรสชาติเข้ากันได้ดีอยู่แล้ว เสริมทัพด้วยชิ้น Avocado มันๆกับราดซอสรสเข้มข้นก็ยิ่งดี๊ดีเข้าไปใหญ่ ชอบค่ะ

● Crunchy Tempura Roll (ราคา 380 บาท) – โรลเทมปุระไส้กุ้งโรลยาวๆ โรยแป้งเทมปุระทอดกรุบกรอบและไข่กุ้งกรึบกรับสีส้มสดสะท้อนแสง เข้ากันดีใช้ได้เลย แต่ความที่เป็นของทอด ทานหลายคำเข้าก็แอบเลี่ยน  เทียบกับ roll ที่แล้วความอร่อยก็เลยดูดร็อปลงนะคะ

● Salmon Tartare (ราคา 520 บาท) – เป็นเมนูที่ปลื้มมาก (ปรบมือรัวๆ) เนื้อแซลมอนสับโรยต้นหอม ปรุงรสมานิดๆพอกลมกล่อม เคียงมากับ Ikura เม็ดสดเต่งแบบเอาตะเกียบคีบได้ แตกในปากดังเป๊าะ ได้ดั่งใจสุดๆ  ทานคู่กับเทมปุระสาหร่ายที่ให้มาด้วยกันนี่คือลงตัวเป๊ะเลยล่ะ

● Seafood Salad (ราคา 360 บาท) – เบรกรสชาติด้วยความสดชื่นของสลัดบ้าง ผักที่ใช้สดกรอบได้ใจ อะโวคาโดนี่ชิ้นอวบๆเลย  Dressing เป็นแบบครีมที่ไม่ได้เลี่ยน เพราะมีการเสริมรสด้วยเลมอน ได้อารมณ์เบาๆมีรสมีชาติ ที่สำคัญคือไข่กุ้ง แซลมอนและปูอัด ที่ใส่มาเยอะใช้ได้ อลังการสมราคาค่ะ

● Hokkaido Cheesecake (ราคา 165 บาท) – ชีสเค้กจากร้าน Hiro Keki ในเครือเดียวกัน  เป็นเค้กสไตล์เดียวกับ Double Fromage ของ LeTao   ส่วนตัวว่ายังแพ้ LeTao อยู่นิดๆแต่ก็ไม่ได้ทิ้งกันห่าง จัดว่าอร่อยดีทีเดียว

****-News & Promotions-****

สำหรับเดือนมิถุนายน 2560 นี้จะมีโปรโมชั่น A5 Matsuzaka Beef Sukiyaki เฉพาะที่สาขาเซ็นทรัลบางนา โดยอิมพอร์ตเชฟชาวญี่ปุ่นแท้ๆ (Master Chef Kikuchi) มาจาก Sendai ซะด้วย  เนื่องจากเชฟจะมาบริการให้ถึงโต๊ะ ก็เลยรับได้ทีละโต๊ะเท่านั้น  ต้องโทร.จองก่อนค่ะ  ส่วนตัวเราไม่ทานเนื้อวัว แถมไม่สะดวกย่านบางนา โปรนี้เลยคงไม่ได้จัด แต่คนที่สนใจก็ลองดูรายละเอียดทางหน้า Facebook ของทางร้านได้เลยน้า
 